ჯორდან რომერო

ჯორდან რომერო (დ. 1996 წლის 12 ივლისს) ამერიკელი მთამსვლელი, რომელიც 13 წლის იყო, როდესაც ევერესტის მწვერვალს მიაღწია. რომეროს თან ახლდნენ მამამისი, პოლ რომერო, დედინაცვალი, კარენ ლუნდგრენი და სამი შერპა: ანგ პასანგ შერპა, ლამა დავა შერპა და ლამა კარმა შერპა. ევერესტზე ასული ყველაზე ახალგაზრდა ადამიანის წინა რეკორდი ეკუთვნოდა ნეპალელ მინგ კიპას, რომელიც 15 წლის იყო, როდესაც მწვერვალს 2003 წლის 22 მაისს მიაღწია.

დაძლეული მწვერვალები
რომერო თითოეული კონტინენტის უმაღლესი მთების დალაშქვრით მას შემდეგ დაინტერესდა, რაც სკოლის დერეფანში ნახა ნახატი, რომელზეც შვიდი კონტინენტის უმაღლესი მწვერვალები იყო გამოსახული. 2011 წლის დეკემბერში, 15 წლის, 5 თვისა და 12 დღის ასაკში ვინსონის მასივის დალაშქვრის შემდეგ, რომერო გახდა მსოფლიოში ყველაზე ახალგაზრდა ადამიანი, რომელმაც დაასრულა „შვიდი მწვერვალი“ (თითოეული კონტინენტის უმაღლესი მთები) — ეს ტიტული მანამდე ჯორჯ ატკინსონს ეკუთვნოდა. ამ გამოცდილების შემდეგ რომერომ ბავშვებისთვის დაწერა რომანი სახელწოდებით „არცერთი მწვერვალი მხედველობის მიღმა“. რომერო ახლა ცდილობს დალაშქროს აშშ-ის 50-ვე შტატის უმაღლესი წერტილი. დენალი მან უკვე დალაშქრა 2008 წლის ივნისში.

პირადი ცხოვრება
რომერო გაიზარდა ბიგ-ბეარ-ლეიკში, კალიფორნიაში და ამჟამად ცხოვრობს პორტლენდში, ორეგონში. იგი პოლ რომეროსა და ლი ან დრეიკის შვილია.

ისტორიული ასვლა
ევერესტზე ასვლამდე რომეროს უკვე დალაშქრული ჰქონდა მსოფლიოს შვიდი უმაღლესი მწვერვალიდან ხუთი, შვიდი კონტინენტის ყველაზე მაღალი წერტილების დაპყრობის სურვილით (ოკეანეთისთვის ორი მწვერვალის ჩათვლით). მან „შვიდი მწვერვალის“ სერია 15 წლის ასაკში, ანტარქტიდაზე მთა ვინსონით დაასრულა. ევერესტამდე რომეროს მიერ დაპყრობილი ყველაზე მაღალი მწვერვალი იყო აკონკაგუა, სიმაღლით 6,962 მეტრი. მისმა ჯგუფმა აირჩია ჩრდილოეთის მარშრუტი ტიბეტიდან და თან ჰქონდათ სათვალთვალო მოწყობილობა და თანამგზავრული ტელეფონი.

მწვერვალისკენ მიმავალ გზაზე რომერომ ინტერვიუ მისცა შუალედური საბაზო ბანაკიდან, რომელიც ზღვის დონიდან 18,700 ფუტის სიმაღლეზე მდებარეობდა. ევერესტის მწვერვალის მიღწევისთანავე შედგა -ინტერვიუ, ასევე რომერომ დაურეკა დედას, რომელიც მის ასვლას რუკაზე ადევნებდა თვალს, რაც მოიცავდა კოორდინატებს, ფოტოებსა და ვიდეოებს.

კრიტიკა
ევერესტზე ასვლამდე გაისმა კრიტიკა იმის შესახებ, უნდა მიეცეს თუ არა 13 წლის ბიჭს ამის მცდელობის უფლება. დევიდ ჰილებრანდტმა, ბრიტანეთის მთამსვლელობის საბჭოს სამედიცინო მრჩეველმა, ეჭვქვეშ დააყენა რომეროს ფსიქიკური სიმწიფე და განაცხადა: „ეს სრულიად ეწინააღმდეგება ნამდვილი მთამსვლელობის სულს. ეს ჰგავს მასობრივ მარკეტინგს, ფულს და ბავშვზე ძალადობის ზღვარზეა. დღესდღეობით ადამიანები, ფაქტობრივად, ჯალამბარით აჰყავთ (მთებზე) იმ თოკების გამოყენებით, რომლებიც მათთვის შერპებმა დაამაგრეს. ყველაფერი მის მაგივრად (რომეროსთვის) გაკეთდება

ის უბრალოდ სიმბოლური მგზავრია“. რადგან ნეპალი არ გასცემს ნებართვებს 16 წლამდე ასაკის პირებზე, რომერომ და მისმა გუნდმა ასვლა ტიბეტის მხრიდან გადაწყვიტეს. 2010 წლის 10 ივნისს, ლჰასაში ბაზირებულმა ჩინეთის ტიბეტის მთამსვლელობის ასოციაციამ , რომელიც ოფიციალური არხია ტიბეტის მწვერვალებზე ასვლის ნებართვის მისაღებად, გამოაცხადა სამომავლო ასაკობრივი შეზღუდვები ყველასთვის, ვინც მწვერვალს მიაღწევს.

წიგნი
ევერესტზე ასვლის შემდეგ რომერომ და კეტრინ ბლანკმა დაწერეს წიგნი „ბიჭი, რომელმაც დაიპყრო ევერესტი: ჯორდან რომეროს ისტორია“. 2014 წლის ბოლოს რომერომ ლინდა ლებლანთან ერთად დაწერა კიდევ ერთი წიგნი „არცერთი მწვერვალი მხედველობის მიღმა: ჯორდან რომეროს ისტორია“.